**Norrskogenin tuulivoima­puisto** on Pohjanmaalla Närpiön Nixmossenin eteläisellä metsäalueella sijaitseva tuulivoimapuisto, jossa toimii 17 tuulivoimalaitosta. Niiden kokonaiskapasiteetti on 102 megawattia ja vuosituotanto on noin 300 gigawattituntia. Tuulivoimapuiston on rakentanut, sen omistaa ja sitä operoi EPV Tuulivoima Oy.

Yleistä
-------

Tuulivoimapuisto sijaitsee Närpiön keskustaajaman luoteispuolella, Kalaxin, Nixmossenin ja Nämpnäsin välisellä metsäalueella. Voimala-alueen paikannimiä ovat Nixmossen, Harsmossen, Träskmossen ja Fågelmossen. Tuulipuiston pituus on 3,2 kilometriä, leveys 3,0 kilometriä, ja kaikki voimalaitokset sisällensä sulkevan alueen pinta-ala on 7,0 neliökilometriä. Voimalat sijaitsevat 15–25 metrin korkeudella mpy. Tuulipuistoksi kaavoitetun alueen pinta-ala on 18 neliökilometriä, joka muodostuu 400 metsäpalstasta ja joilla on 170 maanomistajaa. Merenrantaan on vain neljä kilometriä matkaa. Metsäalueen metsäautoteitä on paranneltu voimaloiden huoltoteiksi. Teitä on yhteensä 16 kilometriä. Alueelle pääsee Kalaxin ja Lappnäsetin väliseltä kylätieltä. Kylätie haarautuu pohjoisesta Norrnäsiin johtavalta yhdystieltä 18239 ja etelässä seututieltä 673.

Tuulivoimalaitokset ovat tanskalaisen Vestaksen valmistamaa V126-6.0MW-mallia, jonka napakorkeus on osalla 129 ja osalla 149 metriä, tuuliturbiinin halkaisija on 162 metriä, ja jonka kapasiteetti on 6,0 megawattia.

Voimaloiden tuottama sähkö kootaan maakaapeleilla 20 kilovoltin jännitteellä yhteen. Tässä ei kuitenkaan ole tietoa, miten sähkö siirretään kantaverkkoon.

Historiaa
---------

Tuulivoimahankkeen alkuperäinen nimi oli *Nixmossenin tuulivoimapuisto* ja EPV Tuulivoima Oy jätti Länsi-Suomen ympäristökeskukselle YVA-menettelyä kuvaavan ohjelmansa kesäkuussa 2009. Se oli laadittu yhdessä Ramboll Finland Oy:n kanssa. Elokuussa 2009 sille saatiin yhteysviranomaisen lausunto, joka viitoitti hankkeen jatkoa. Viranomainen muuttui tällä välin Etelä-Pohjanmaan ELY-keskukseksi eikä varsinaista YVA-selostusta ei löydy ELY-keskuksien verkkosivuilta. Siitä on annettu kuitenkin päiväämätön kuulutus, joka ajoittuu keskikeväälle. Lausunto selostuksesta on julkistettu elokuussa 2010. Puutteista ja voimaloiden paikoista esitettiin luettelomaisesti huomautuksia. Tässä vaiheessa hankkeeseen mahtui 30 tuulivoimalaitosta, joiden yksittäiset kapasiteetit olivat 3–5 megawattia ja tuulipuiston kapasiteetti 90–150 megawattia.

Tuulipuiston suunnittelun ja toteutuksen välillä on noin 10 vuoden tauko syistä, joita ei tässä ole selvinnyt. EPV Energia ilmoitti aloittavansa esivalmistelutyöt Norrskogenissa marraskuussa 2020  ja teki investointipäätöksen keväällä 2021. Syksyllä rakennettiin huoltotieverkostoa, vedettiin sähkö- ja tietoliikennekaapeleita sekä valettiin tuulivoimaloille perustuksia. Metsätöitä tehnyt Otso Metsäpalvelut hakeutui kesken urakan konkurssin, mikä hieman viivästytti hanketta. Maatyöt jatkuivat kesäkuuhun 2022 asti, mutta samaan aikaa alettiin valmistella tuulivoimalaitosten pystyttämistä. Viimeinen tuulivoimala saatiin pystyyn marraskuussa 2022. Tuulivoimapuisto valmistui samana vuonna.

Katso myös
----------

* Luettelo Suomen tuulivoimaloista

Huomioita
---------

1. ↑  Sähkönsiirrosta ei ole löytynyt tarkkaa tietoa, ainoastaan suunnitelmia. Myöskään Karttapaikan verkkopalvelussa ei ole merkittynä sähköasemaa eikä alueelta alkavaa sähkölinjaa. Kun tieto näistä löytyy, se lisätään tänne ja huomautus poistetaan.

Lähteet
-------

1. 1 2 3 4  EPV Energian kuudes tuulivoimapuisto valmistuu hyvää vauhtia Närpiössä *epvtuulivoima.fi*.  15.12.2021. Vaasa:  EPV Tuulivoima Oy. Viitattu 8.2.2024.
2. 1 2  Kaikki Närpiön Norrskogenin tuulivoimalat on nyt pystytetty *epvtuulivoima.fi*.  17.11.2022. Vaasa:  EPV Tuulivoima Oy. Viitattu 8.2.2024.
3. 1 2 3 4 5 6 7 8  Norrskogenin tuulivoima­puisto Närpiössä *epvtuulivoima.fi*.  2024. Vaasa:  EPV Tuulivoima Oy. Viitattu 8.2.2024.
4. 1 2 3  Norrskogenin (Nixmossen) tuulivoimapuisto, Närpiö *YVA-menettely*.  29.5.2019. Seinäjoki:  Etelä-Pohjanmaan ELY-keskus. Viitattu 8.2.2024.
5. 1 2 3 4  Norrskogenin tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 8.2.2024.
6. 1 2 3  Vestas V162/6.0MW *www.thewindpower.net*.  24.6.2023. Ranska:  The Wind Power. Viitattu 8.2.2024. (englanniksi)
7. 1 2  Norrskogen *www.thewindpower.net*.  4.9.2023. Ranska:  The Wind Power. Viitattu 8.2.2024. (englanniksi)
8. 1 2  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 8.2.2024.
9. ↑  EPV:n kuudennen tuulivoimapuiston alueella Närpiön Norrskogenissa on aloitettu esivalmistelutyöt *epvtuulivoima.fi*.  14.10.2021. Vaasa:  EPV Tuulivoima Oy. Viitattu 8.2.2024.
10. ↑  Kuivasmäki, Ulla: Närpiön Norrskogeniin tuulivoimapuisto – EPV Energia teki investointipäätöksen *yle.fi*.  3.6.2021. Helsinki:  YLE. Viitattu 8.2.2024.
11. ↑  EPV Tuulivoiman Norrskogenin tuulivoimapuiston liityntäjohdon Norrskogen – Kroksmossen -voimalinjan alueella on tehty metsähakkuita Otso Metsäpalveluiden kanssa *epvtuulivoima.fi*.  12.11.2020. Vaasa:  EPV Tuulivoima Oy. Viitattu 8.2.2024.
12. ↑  Norrskogenin tuulivoimapuiston maanrakennustyöt jatkuvat ja tuulivoimaloiden pystyttämisen valmistelutyöt alkavat *epvtuulivoima.fi*.  6.4.2022. Vaasa:  EPV Tuulivoima Oy. Viitattu 8.2.2024.